РЕГЛАМЕНТ (ЕО) № 210/2007 НА КОМИСИЯТА
от 27 февруари 2007 година
за дерогация от Регламент (ЕО) № 1282/2006 относно сроковете на валидност на лицензиите за износ с предварително фиксиране на възстановяването за мляко и млечни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 31, параграф 14 от него,
като има предвид, че:
(1)
Член 8 от Регламент (ЕО) № 1282/2006 на Комисията от 17 август 2006 г. за определяне на специалните подробни правила за прилагането на Регламент (ЕО) № 1255/1999 на Съвета относно лицензиите за износ и възстановяванията при износ за мляко и млечни продукти (2) определя сроковете за валидност на лицензиите за износ.
(2)
Намалението на интервенционната цена на маслото, считано от 1 юли 2007 г., вероятно ще окаже влияние на разликата между тази цена и цената на световния пазар.
(3)
Като предпазна мярка, с оглед защитата на бюджета на Общността от излишни разходи и избягване на спекулативно прилагане на схемата за възстановявания при износ в сектора на млечните продукти, за продукти, съдържащи млечни мазнини, сроковете на валидност на лицензиите за износ с предварително фиксиране на възстановяванията следва да бъде ограничен до 30 юни 2007 г.
(4)
Мерките, предвидени в настоящия регламент, са в съответствие със становището на Управителния комитет по мляко и млечни продукти,
ПРИЕ НАСТОЯЩИЯ РЕГЛАМЕНТ:
Член 1
С дерогация от член 8 от Регламент (ЕО) № 1282/2006 лицензиите, за които са подадени заявления, считано от 1 март, за износ с предварително фиксиране на възстановяванията по отношение на продуктите, изброени в букви б) и г) от този член, са валидни до 30 юни 2007 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2007 година.